ōlim Rōmānī contrā Gallōs diū pugnābant. multī Rōmānī abiērunt quod timēbant. cēterī Rōmānī in Capitōliō manēbant: ‘Capitōlium sacrum est,’ inquiunt. ‘Iuppiter et Iūnō et Minerva in Capitōliō habitant. bonum est Capitōlium fortiter dēfendere.’

diū Rōmānī in Capitōliō manēbant et fortiter dēfendēbant. Gallī vincere nōn poterant quod difficile erat ad Capitōlium ascendere. tandem Gallī cōnsilium bonum cēpērunt. prope flūmen erat saxum praeruptum: Gallī saxum praeruptum clam ascendere poterant.

tum Gallī saxum ascendēbant. Rōmānī dormiēbant; Rōmānī Gallōs nōn audīvērunt. subitō anserēs sacrī Gallōs cōnspexērunt. subitō anserēs clangōrēs fēcērunt. subitō Rōmānī anserēs audīvērunt et Gallōs cōnspexērunt. Rōmānī ad Gallōs celeriter cucurrērunt et audacter pugnābant. Rōmānī Gallōs dē saxō iaciēbant; corpora, arma, gladiī et sagittae dē saxō cadēbant. Rōmānī multōs Gallōs interfēcērunt.

Rōmānī laetī erant. ‘in Capitōliō mānsimus,’ inquiunt, ‘quod sacrum est. ā deīs auxilium petīvimus: deī Rōmam servāvērunt.’